Hoërskool Driehoek: Die tragedie wat 'n gemeenskap ruk - Solidariteit WêreldSolidariteit Wêreld
Tuis › Nuuskantoor › Hoërskool Driehoek: Die tragedie wat 'n gemeenskap ruk
Hoërskool Driehoek: Die tragedie wat 'n gemeenskap ruk
"Wat hier by my skool gebeur het, gebeur net in stories. Mens sien dit nie in die regte lewe nie. Tot nou toe. Daar is tonele wat in my kop bly afspeel. Grusame tonele. Tonele van bloed en angs." So beskryf Christiaan Pistorius (16), 'n leerling van Hoërskool Driehoek, sy ervarings in dié skooltragedie wat Suid-Afrikaners steeds aangryp.
Daar was vandag oral op die skoolgrond van Hoërskool Driehoek in Vanderbijlpark traumaberaders wat hulp aan personeel en leerlinge verleen het. Op 'n grasperk het leerlinge en hul ouers in groepies oor Vrydag se tragedie gepraat. In die skool se ontvangsvertrek hang komberse voor vensters wat op die toneel uitkyk.
Christiaan is een van 'n tweeling en hy en sy broer Christopher, was Vrydag binne etlike meter van die ongeluk wat die lewe van vier medeskoliere geëis het. 'n Loopbrug naby die skoolsaal het kort ná saalopening skielik ineengestort en kinders is onder die betonblok vasgekeer. Roydon Olckers, Jandré Steyn, Marli Currie en Marnus Nagel het hul lewens in die ongeluk verloor.
Vyf leerlinge het baie ernstige beserings opgedoen en drie is per helikopter na nabygeleë hospitale geneem vir noodbehandeling. Meer as 20 leerders is in die tragedie beseer.
"Ons het geesvang in die saalopening gehad en toe dit klaar was, het ek en my broer onder deur die brug geloop toe ons skielik die harde slag gehoor het. Ons het die ding sien val en toe al die kinders wat daar gelê het. Ek het vir 'n oomblik gevries, maar toe hardloop van ons seuns na die blok toe en probeer dit optel. Maar dit was net te swaar vir ons," het Christiaan emosioneel gesê.
Volgens Christiaan het hy en 'n groep ander seuns na die onderwysers se motors toe gehardloop om domkragte te gaan kry. "Dit was glad nie lekker nie, want ons vriend het daar vasgekeer gelê. Ek kon sien hy was in ongelooflik baie pyn. Ek het nie al die kinders geken wat vasgekeer was of wat daar naby gelê het nie, maar drie van hulle was my vriende," het Christiaan gesê terwyl 'n enkele traan oor sy wang rol. "Nou is een van die vriende nie meer met ons nie. Dit is baie erg."
Hul ma, Lizel, sê sy sidder nou nog as die 'wat as'-gedagtes by haar opkom. "Jy kan in jou hele lewe nooit gereed wees vir 'n oproep van jou kind wat huilend skree daar was 'n ongeluk by die skool en dat kinders dood is nie. Dit ruk jou. Dit maak jou opnuut dankbaar vir elke dag wat jy saam met jou kinders en geliefdes kan spandeer," het sy gesê.
Lucille Olivier, nog 'n mamma van die skool, het gesê sy is absoluut gewalg deur uitsprake op sosiale media wat die dood van die vier kinders verwelkom. "Dit is vir ons as gemeenskap erg om sulke goed te sien, maar dit is twee keer erger vir hierdie kinders, wit en swart, wat hierdie aaklige tragedie sien gebeur het. Dit is ongelooflik onregverdig. Hierdie skool se kinders, ons kinders, het goed gesien en beleef wat geen persoon ooit moet sien nie," het Lucille gesê.
Volgens Lee Coetzee, 'n pa wie se kinders maats met van die oorledenes was, is hierdie ongeluk 'n tragedie wat die hele Vaal-gemeenskap ruk. "Kyk hier voor die skool. Hier is boodskappe en blomme van opponerende skole, van mense wat van ver af gery het om hul eer te kom betoon, kinders van alle kleur en agtergrond wat hier voor die skool kom staan en huil. Hierdie tragedieis vir ons almal, ongeag ras of agtergrond, 'n baie bitter pil om te sluk," het Lee huilend gesê.
Solidariteit huil saam met die gemeenskap en gaan nie die uitlatings wat die BLF se woordvoerder, Lindsay Maasdorp, op sosiale media gemaak het, daar laat nie. "Ons beplan regstappe wat sal insluit 'n crimen injuria-klag en 'n klag by die gelykheidshof. Op grond van dié presedent is ons van mening dat tronkstraf die gepaste straf vir Maasdorp is. Ons beplan ook om 'n saak by die gelykheidshof aanhangig te maak. Maasdorp het 'n strafregtelike oortreding begaan en ons is van mening dat dit swaar straf verdien," het dr. Dirk Hermann Solidariteit se bestuurshoof gesê.